Zuccarello har fått kontraktstilbud fra Rangers
- Vi fikk oversendt et tilbud i natt, og det er snakk om en kontrakt ut sesongen. Det er mye som skal stemme for at det skal gå i orden, sier Erik Ryman til VG. Zuccarello Aasen er nå i dialog med sin nåværende arbeidsgiver, KHL-klubben Metallurg Magnitogorsk, om å få dra tilbake til New York. - Jeg håper det går veien for Mats - han vil prøve NHL-lykken igjen. Jeg håper dette blir avklart innen kort tid, sier Ryman. Dersom han blir klar for en retur til NHL, så ryker VM for Norge i mai hvis Rangers når sluttspillet. Landslagssjef Roy Johansen har tidligere rådet Zuccarello om å droppe en retur til Rangers for enhver pris. - Avgjørelsen er hans. Og han har bestemt seg for å reise. Da ønsker vi ham lykke til, og håper at Rangers ikke går til sluttspillet, sier Johansen til VG i formiddag. Rangers sliter Rangers ligger for øyeblikket rett over streken som gir sluttspillplass i NHL. Klubben har hatt en bokstavelig talt middels sesong. I natt tapte de på straffer hjemme i Madison Square Garden mot Washington Capitals. Tidligere i sesongen har New York Rangers fått mye kritikk for svakt spill i overtall. Det er nettopp den delen av spillet tekniske Zuccarello Aasen er regnet for å ha sin store styrke. I løpet av årets sesong (31 kamper) har Rangers spilt i overtall 96 ganger og det har kun resultert i 14 mål - en uttellingsprosent på snaut 15 er blant de aller dårligste i NHL for øyeblikket. - De har generelt scoret få mål og vært svake offensivt, sier Roy Johansen. Han har hatt Zuccarello Aasen på treningsopphold i Oslo de siste ukene. - Mats har sett veldig bra ut når han har vært her. Han kommer helt sikkert til å bidra i Rangers, spår landslagssjefen.Zuccarello Aasen ble klar for Rangers i 2010, men med svært varierende hell. Han ble ved flere anledninger sendt ned på farmerlaget Connecticut Whale. Han var på Rangers-laget i mars 2012 da han brakk håndleddet i en kamp mot Buffalo Sabres og sesongen var over for nordmannen. I mai i fjor ble han klar for KHL og Metallurg. Klubben er ute av sluttspillet, og dermed øker sjansene får at Zuccarello kan få sjansen i NHL igjen.
I natt mottok Mats Zuccarello Aasens (25) agent et tilbud fra New York Rangers som ønsker den norske stjernen ut sesongen.